***Informācija par Maksātnespējas politikas attīstības pamatnostādņu 2016.- 2020. gadam un to plāna īstenošanu laika posmā no 2019. gada 1. janvāra līdz 2019. gada 31. decembrim***

Paveiktais laika posmā no 2019. gada 1. janvāra līdz 2019. gada 31. decembrim (turpmāk – pārskata periods):

1. veicināta sabiedrības izpratne par tiesiskās aizsardzības procesu un maksātnespējas procesu;

2. stiprināta Maksātnespējas kontroles dienesta un Valsts policijas kompetence;

3. pilnveidots maksātnespējas jomas tiesiskais regulējums;

4. pabeigta maksātnespējas procesa administratora profesijas reforma.

***1. Veicināta sabiedrības izpratne par tiesiskās aizsardzības procesu un maksātnespējas procesu***

2019. gada 8. un 25. martā Maksātnespējas kontroles dienests (turpmāk – MKD) sadarbībā ar LV portālu publicējis informāciju par fiziskās personas maksātnespējas procesu.[[1]](#footnote-1)

MKD 2019. gada 8. maijā Tieslietu ministrijas (turpmāk – TM) Sarkanajā zālē rīkoja 2018. gadā pasūtītā pētījuma "Fiziskās personas maksātnespējas procesa piemērošanas nosacījumi un tā efektivitāte" prezentāciju. Prezentācijas dalībnieki tika iepazīstināti ar pētījuma sadaļu par tiesu prakses analīzi saistībā ar fiziskās personas maksātnespējas procesu nepasludināšanas un izbeigšanas iemesliem, kā arī analīzi par fiziskās personas labticības kritēriju piemērošanu.

Sadarbībā ar LV portālu 2019. gada 2. jūlijā MKD mājaslapā, kā arī LV portālā tika publicēts video sižets par fiziskās personas maksātnespējas procesu.[[2]](#footnote-2)

2019. gada 13. augustā Ekonomikas ministrija sadarbībā ar Latvijas Investīciju un attīstības aģentūras (turpmāk – LIAA) Siguldas biznesa inkubatoru, LIAA Valmieras biznesa inkubatoru un MKD Siguldā un Valmierā organizēja informatīvus pasākumus "Kā izvairīties no maksātnespējas? Kādas ir finansiālo grūtību risināšanas iespējas?". Savukārt 2019. gada 28. un 29. novembrī minēto informatīvo pasākumu MKD organizēja sadarbībā ar LIAA Jelgavas un Rēzeknes biznesa inkubatoru Jelgavā un Rēzeknē. Pasākumu mērķauditorija bija esošie un topošie uzņēmēji, uzņēmēju nevalstiskās organizācijas un citi interesenti. Pasākumu ietvaros MKD informēja par pieejamajiem finansiālo grūtību risināšanas mehānismiem tiesiskās aizsardzības (turpmāk – TAP), ārpustiesas TAP, ārpustiesas parādu restrukturizācija un priekšnoteikumiem to veiksmīgam pielietojumam.

2019. gada 29. augustā MKD savā mājaslapā publicējis informāciju par finansiālo grūtību risināšanas procedūrām – parādu ārpustiesas restrukturizācija, TAP, ārpustiesas TAP, juridiskās personas maksātnespējas process un fiziskās personas maksātnespējas process.[[3]](#footnote-3)

MKD 2019. gada 10. septembrī TM Sarkanajā zālē rīkoja 2018. gadā MKD pasūtītā pētījuma "Par tiesiskās aizsardzības procesa regulējuma efektivitāti" prezentāciju. Pētījuma prezentācijas dalībnieki tika iepazīstināti ar pētījuma rezultātu un tajā iekļautajām rekomendācijām, uzmanību pievēršot TAP rezultatīvajiem rādītājiem, TAP uzņēmumu raksturojumam, finansēm un TAP metodēm. Prezentācijā tika norādīts uz pazīmēm, kas liecina par parādnieka finanšu grūtībām, TAP izmantošanas motīviem, veiksmīgas īstenošanas priekšnosacījumiem un ieguvumiem.

2019. gada 7. novembrī MKD savā mājaslapā publicējis infografiku "Kas ir parādnieka pārstāvis maksātnespējas procesā?"[[4]](#footnote-4).

***2. Stiprināta Maksātnespējas kontroles dienesta un Valsts policijas kompetence***

Pārskata periodā Valsts policijas amatpersonas regulāri piedalījās semināros un apmācībās, kas ir saistītas ar ēnu ekonomikas apkarošanu plašākā nozīmē, kā arī apguva zināšanas par maksātnespējas procesiem. Piemēram, 2019. gada martā, aprīlī un jūnijā Valsts policijas amatpersonas piedalījās Valsts administrācijas skolas organizētajā seminārā par grāmatvedības aspektiem tiesībaizsardzības iestāžu darbiniekiem; 2019. gada augustā – Tiesu administrācijas sadarbībā ar Eiropas Tiesību akadēmiju ESF projekta "Justīcija attīstībai" ietvaros organizētajā seminārā Valsts policijas amatpersonām "Pārrobežu maksātnespējas procesi ES (padziļinātās mācības)"; 2019. gada septembrī – Valsts administrācijas skolas organizētajā seminārā par noziedzīgi iegūtu līdzekļu legalizācijas novēršanu.

Minētājās apmācībās piedalījās vairāk nekā 70 Valsts policijas amatpersonas, taču regulāri notiek arī citas apmācības, kurās iegūtās zināšanas veicina noziedzīgu nodarījumu konstatēšanu un atklāšanu maksātnespējas procesos.

Savukārt, turpinot MKD un Valsts policijas veiksmīgo sadarbību maksātnespējas kontroles jomā, 2019. gada 2. un 3. decembrī notika MKD rīkoto apmācību Valsts policijas nodarbinātajiem "Maksātnespējas likuma mērķis, principi un administratora pienākumi" teorētiskās un praktiskās daļas. Īpaša uzmanība apmācībās tika veltīta maksātnespējas procesa administratoru (turpmāk – administrators) pienākumiem un atbildībai, nodrošinot Maksātnespējas likuma un maksātnespējas procesa mērķa sasniegšanu.

***3. Pilnveidots maksātnespējas jomas tiesiskais regulējums***

Ar 2019. gada 1. janvārī darbu uzsāka Elektroniskā maksātnespējas uzskaites sistēma (turpmāk – Sistēma). Tās mērķis ir sekmēt maksātnespējas procesā un TAP iesaistīto pušu interešu aizsardzību, kā arī vienkāršot šo personu iesaisti maksātnespējas procesa un tiesiskās aizsardzības procesa norisē. Sistēmu kā savu darba vidi izmanto administratori un TAP uzraugošās personas. Tāpat Sistēmu savu uzdevumu veikšanai izmanto MKD.

2019. gada 14. jūnijā spēkā stājās kārtība, kādā administratori un TAP uzraugošās personas kārto savu lietvedību, savukārt 2019. gada 20. jūlijā spēkā stājās administratora darbības pārskata noteikumi.

Papildus, sākot ar 2019. gada 1. janvārī tiek piemērota jauna administratora kandidāta izvēles kārtība konkrētam maksātnespējas procesam, proti, brīdī, kad tiesa lemj ierosināt maksātnespējas procesu, Tiesu informatīvā sistēma veic automatizētu pēc nejaušības principa balstītu administratoru ieteikšanu konkrētam maksātnespējas procesam.

2019. gada 11. decembrī, lai nodrošinātu vienotu izpratni par parādnieka pienākumiem fiziskas personas maksātnespējas procesā, stājās spēkā redakcionāli grozījumi Maksātnespējas likumā. Grozījumi skaidri definē Maksātnespējas likuma normas tā piemērotājiem, precizējot, ka parādniekiem fiziskās personas maksātnespējas procesā bankrota procedūras ietvaros nav jānovirza viena trešdaļa no saviem ienākumiem kreditoru prasījumu apmierināšanai.

Savukārt 2019. gada18. decembrī spēkā stājas grozījumi Maksātnespējas likumā, kas noteic MKD un Valsts ieņēmumu dienesta (turpmāk – VID) kompetenci administratīvās atbildības piemērošanā. Proti, ar minētajiem grozījumiem noteikts, ka administratīvā pārkāpuma procesu par maksātnespējas procesa pieteikuma neiesniegšanu gadījumos, ja šis parādnieka pienākums iestājas saistībā ar neizpildītām nodokļu, nodevu un citu valsts noteikto obligāto maksājumu saistībām, veic VID, savukārt par maksātnespējas procesa un tiesiskās aizsardzības procesa noteikumu pārkāpšanu – MKD. Minētais regulējums stāsies spēkā vienlaikus ar Administratīvās atbildības likumu.

Izvērtējot iespēju izstrādāt atvieglotu fiziskās personas maksātnespējas procesa regulējumu, kas būtu paredzēts fiziskajām personām, kurām nav hipotekāro kredītu un mantas, kā arī kuru parādsaistību apjoms nav liels, TM 2019. gadā izstrādāja likumprojektu "Fiziskās personas atbrīvošanas no parādsaistībām likums" un ar to saistītos grozījumus citos normatīvos aktos. Izstrādātā regulējuma mērķis ir atbrīvot fizisko personu no likumā noteiktajām parādsaistībām, veicinot maksātspējas atjaunošanu un finanšu pratības stiprināšanu, piemērojot likumā noteiktos principus un tiesiskos risinājumus, tādējādi sekmējot personas līdzdalību ekonomiskajā vidē.

***4. Pabeigta administratora profesijas reforma***

MKD 2019. gada 30. janvārī organizēja pēdējo administratora kvalifikācijas eksāmenu, kuru kārtoja administratori, kas savus pienākumus pildīja, pamatojoties uz sertifikātu. Minēto kvalifikācijas eksāmenu kārtoja 16 administratori. Kvalifikācijas eksāmenu sekmīgi nokārtoja 13 administratori, kuri ar MKD direktora rīkojumu tika iecelti administratora amatā, savukārt trīs administratoriem tika izbeigta sertifikāta darbība.

Līdz ar to pārejas posms, kurā administratoriem bija pienākums kārtot kvalifikācijas eksāmenu tuvākajā tā rīkošanas reizē pēc sertifikāta derīguma termiņa beigām, ir noslēdzies, un šobrīd visi administratori savus pienākumus pilda, pamatojoties uz amata apliecību. Atbilstoši Latvijas Republikas Uzņēmumu reģistra vestajā maksātnespējas reģistrā pieejamajai informācijai 2019. gada 31. decembrī administratoru skaits bija 177.

2019. gadā turpmāk organizētie eksāmeni norisinājās jau regulārās kvalifikācijas pārbaudes ietvaros, proti, saskaņā ar Maksātnespējas likumu pēc iecelšanas amatā administrators reizi divos gados, skaitot no amatā iecelšanas dienas vai iepriekšējā kvalifikācijas eksāmena nokārtošanas dienas, kārto kvalifikācijas eksāmenu.

***2020. gadā veicamie pasākumi***

2020. gadā turpināms darbs pie Maksātnespējas politikas attīstības pamatnostādņu 2016.-2020. gadam īstenošanas virsmērķa – sekmēt komercdarbības un iedzīvotāju ekonomisko aktivitāti, veicināt pievilcīgas uzņēmējdarbības vides veidošanu un investīciju piesaisti, sasniegšanas.

Nākamajā gadā uzsvars liekams uz otro iespēju fiziskām personām un juridiskām personām.

Tāpat turpināms darbs pie Sistēmas darbības pilnveides, tādējādi nodrošinot administratora darbības caurspīdīgumu, profesijas prestiža paaugstināšanu, kā arī veicinot informācijas pieejamību gan maksātnespējas procesā un TAP iesaistītajām personām, gan sabiedrībai kopumā.

Visbeidzot turpināms darbs pie Starptautiskā Valūtas fonda sniegto rekomendāciju izvērtēšanas un nepieciešamības gadījumā – ieviešanas.

1. Publikācijas par fiziskās personas maksātnespējas procesu 1. un 2. daļa. Pieejams: <http://www.mkd.gov.lv/lv/aktualitates/843/>; <http://www.mkd.gov.lv/lv/aktualitates/840/>. [↑](#footnote-ref-1)
2. Video materiāls par fiziskās personas maksātnespējas procesu "Kad nespēj, nevis negrib – maksātnespējas process fiziskai personai." Pieejams: <https://lvportals.lv/tiesas/305776-kad-nespej-nevis-negrib-maksatnespejas-process-fiziskai-personai-2019>. [↑](#footnote-ref-2)
3. Maksātnespējas kontroles dienesta sagatavotā informācija par finansiālo grūtību risināšanas procedūrām. Pieejams: <http://mkd.gov.lv/lv/aktualitates/915/>; <http://mkd.gov.lv/lv/aktualitates/916/>. [↑](#footnote-ref-3)
4. Infografika "Kas ir parādnieka pārstāvis maksātnespējas procesā". Pieejams: <http://www.mkd.gov.lv/lv/aktualitates/940/>. [↑](#footnote-ref-4)